It-tender dwar żvilupp turistiku fuq l-art tal-ITS (Institute of Tourism Studies) ilu li għalaq. Ilna nisimgħu li hemm ħadma kbira. Sunday Times tal-lum f'artiklu ta' Caroline Muscat tagħtina l-istorja bażika. L-offerti intefgħu minn Silvio Debono tas-Seabank Group : offra €6.5 miljuni għal art tal-qies ta' madwar 25,000 metru kwadru (iva: ħamsa u għoxrin elf metru kwadru, qed taqra tajjeb). Din l-art li l-pjan lokali [North Harbours Local Plan] jiddeskrivi bħala Entertainment Priority Area tiswa' ferm iktar minn hekk. Ċertament mhux inqas minn €100 miljun. Probabilment viċin il-€120 miljun. S'issa l-art għadha ma ġietx trasferita imma wieħed mill-ágenti tal-propjetà diġa qiegħed jaċċetta għal appartamenti lussużi li huma ippjanati għaż-żona, inkuż fis-żewġ torrijiet li hemm ippjanati. Biex Silvio Debono, permezz tal-kumpaniji tiegħu, tefa' offerta daqshekk baxxa għal art li għandha potenzjal enormi, bil-fors li għandu rasu mistrieħa li mhux ser ikollu diffikultajiet li jinfetħulu l-bibien għal biċċa "business" tajba. Bil-fors li jitqanqlu suspetti kbar. Dwar min qed jidher u min possibilment ma jidhirx f'din is-serqa. Għax dan mhux "business" imma serq fid-dawl tax-xemx. Huwa l-kaz ta' investigazzjoni mhux biss mill-Awditur Ġenerali imma ukoll mill-Kummissarju tal-Pulizija. Illum qabel għada.
Serqa fid-dawl tax-xemx: min jidher u min ma jidhirx